***Histoire de Melody Nelson***  (*Melody Nelson-en istorioa*, euskaraz) Serge Gainsbourg-en hamargarren estudioko diskoa eta bere lehen album kontzeptuala da, Jean-Claude Vannier-en lankidetzarekin idatzia eta 1971an kaleratua.

Aurrekariak
-----------

1968an Serge Gainsbourg-ek Jane Birkin ezagutu zuen, eta laster biek bikote-harreman bat hasi zuten. Lehendik, Sergek bazeukan *Lolita* eleberriari buruzko musikal bat sortzeko ideia, neskatila ingeles baten inguruko maitasun musika-lan bat konposatzearen ideiarekin nahastu zena, baina Vladimir Nabokov-en ezezkoaren aurrean, eta *Je t'aime... moi non plus* abestiaren arrakasta eta gero, Sergek bere kabuz *Histoire de Melody Nelson* album kontzeptuala eratu zuen, gizon heldu baten eta neskatxa gazte baten amodiozko historiari buruzkoa.

|  |  |  |
| --- | --- | --- |
| « | Jane gabe ez zatekeen diskorik egon. |  » |
| Serge Gainsbourg |

Grabaketa
---------

Diskoa zatitan grabatu zen, 1970 eta 1971 urteen artean, Pariseko *Dames* eta Londresko *Marble Arch* estudioetan. Jean-Claude Vannier musikagilea moldaketez eta musika-zuzendaritzaz arduratu zen, besteak beste. Jane Birkinek zenbait hitz eta soinu abestu arren, ahotsa ia osorik Serge Gainsbourg-ena da, batzuetan abestu baino olerkien narrazioa egiten duena.

Istorioa
--------

Album kontzeptuala bezala, istorioa –kutsu semiautobiografiko batzuk dituena- diskoaren zazpi abestietan garatzen da.

Hasieran, gizon heldu batek bere *Rolls Royce Silver Ghost 1910*–ean galdurik dabil eta nahigabe txirrinan zihoan neskatila gazte eta ilegorri bat harrapatzen du. Laster Melody Nelson deitzen dela jakiten du (*Melody*). Ondoren subjektiboagoak eta sentimenduak adierazten dituzten abestiak agertzen dira. Bertan, bien arteko maitasun-harremana hasten da. *Ballade de Melody Nelson* abestian Melody oso gaztea dela (*Quatorze automnes / Et quinze étés*) azaltzen da, *Valse de Melody* abestiak ukitu surrealistak ditu eta *Ah! Melody* abestian bi amoranteen arteko jokoak eta jeloskortasuna agertzen dira.

Jarraian, *L'hôtel particulier* abestian bi protagonistak hoteltxo batera joaten dira. *En Melody* abestia instrumentaltasun handiarekin eta emakume-barreekin hasten da, baina amaieran Melody gazteak hegazkinez alde egiten du, istripua izanez (*Cargo Culte*).

Azala
-----

Diskoaren azalean agertzen den argazkian Jane Birkin dago, ileorde gorri batekin eta gerritik gora biluzik, panpinatxo bat bularraren aurka besarkatuz. Soinean galtza bakeroak daramatza, irekiak, izan ere ordurako Jane Charlottez –Gainsbourg eta berak izandako alabaz- haurdun zegoen. Argazkia Tony Frank-ek atera zuen.

Harrera
-------

Diskoaren hasiera bateko salmentak urriak izan ziren, 15000 ale baino ez salduz nahiz eta kritikak "aro popeko lehen benetako poema sinfonikoa" zela esan.

Hala eta guztiz ere, 1979an Gainsbourgek Aux armes et cætera diskoan *Marseillesa*-ren reggae bertsioa egin eta gero, salmenta arrakastak izaten hasi zen, eta *Histoire de Melody Nelson*, Gainsbourg-en beste album kontzeptualarekin batera (*L'Homme à Tête de Chou*), urrezko diskoa eskuratu zuen.

2011ean albuma berrargitaratu zen, 1971ean alde batera utzi ziren abestien aldaera ezezagunekin, eta ordura arte argitaragabeko abesti batekin: *Melody lit Babar*.

Abestien zerrenda
-----------------

Abesti guztien hitzak Serge Gainsbourg-ek idatzi zituen.

| Histoire de Melody Nelson |
| --- |
| Znbk. | Izenburua | Musika | Iraupena |
| 1. | "Melody"   | Serge Gainsbourg | 7:33 |
| 2. | "Ballade de Melody Nelson"   | Jean-Claude Vannier | 2:00 |
| 3. | "Valse de Melody"   | Serge Gainsbourg | 1:32 |
| 4. | "Ah! Melody"   | Jean-Claude Vannier | 1:46 |
| 5. | "L'hôtel particulier"   | Serge Gainsbourg | 4:08 |
| 6. | "En Melody"   | Serge Gainsbourg/Jean-Claude Vannier | 3:27 |
| 7. | "Cargo Culte"   | Serge Gainsbourg | 7:40 |

Musikariak
----------

* Serge Gainsbourg - ahotsa
* Jane Birkin – ahotsa, barreak
* Alan Parker – gitarra
* Brian Odgers - baxua
* Douglas Wright - bateria
* Alan Hawkshaw - piano
* Jean-Claude Vannier - moldaketak, musika-zuzendaritza
* *Théâtre national de l'Opéra-Comique* - koruak
* *Jeunesses Musicales de Paris* - orkestra

Erreferentziak
--------------

1. 1 2 3 4 5  *La biografía*. Sylvie Simmons. Random House Mondadori, S. A. 2007, Bartzelona. ISBN 978-84-397-2073-7
2. 1 2 3  *L´Intègrale et caetera Les paroles 1950-1991*. Serge Gainsbourg. Bartillat, 2005. ISBN 978-2-84100-461-4

Kanpo estekak
-------------

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q1036873

 |

* Wd Datuak: Q1036873


| * i
* e
* a
Serge Gainsbourg |
| --- |
| Estudioko diskoak | *Du chant à la une !...* • *Nº 2* • *L'Étonnant* • *Nº 4* • *Gainsbourg Confidentiel* • *Gainsbourg Percussions* • *Bonnie and Clyde* • *Initials B.B.* • *Jane Birkin - Serge Gainsbourg* • *Histoire de Melody Nelson* • *Vu de l'extérieur* • *Rock Around the Bunker* • *L'Homme à tête de chou* • *Aux armes et cætera* • *Mauvaises Nouvelles des étoiles* • *Love on the Beat* • *You're Under Arrest* |
| Soinu bandetako diskoak | *L'Eau à la bouche* • *Les loups dans la bergerie* • *Strip-tease* • *Comment trouvez-vous ma soeur* • *Anna* • *Vidocq* • *Toutes folles e lui* • *L'horizon* • *Ce sacré grand-père* • *Manon 70* • *Le pacha* • *Mister Freedom* • *Slogan* • *Cannabis* • *Sex-shop* • *Trop jolies pour être honnêtes* • *Je t'aime moi non plus* • *Madame Claude* • *Goodbye Emmanuelle*• • *Vous n'aurrez pas l'Alsace et Lorraine* • *Tapage nocturne* • *Je vous aime* • *Le physique et le figuré* • *Tenue de soirée* • *Stan the Flasher* |
| Zuzeneko diskoak | *1963 Théâtre des Capucines* • *Enregistrement public au Théâtre Le Palace* • *Gainsbourg Live* • *Le Zénith de Gainsbourg* |
| Liburuak | *Chansons cruelles • Melody Nelson • Evguénie Sokolov • Au pays des malices • Des corps naturels • Bambou et les poupées • Black out • Mon propre rôle 1 • Mon propre rôle 2* |
| Filmak | *Je t'aime moi non plus* • *Équateur* • *Charlotte for Ever* • *Stan the Flasher* |
| Laburmetraiak eta dokumentalak | *Le physique et le figuré* • *Scarface* • *Springtime in Bourges* |